Actualizare:
Autorităţile ruse anunţă că au reţinut deja 11 persoane implicate în atentat. Potrivit FSB, preluat de BBC, 4 persoane au fost arestate imediat după atentat, ieri seară, iar restul de 7 în cursul dimineţii.
Peste 60 de persoane au fost ucise în împușcăturile de vineri, spun oficialii ruși. Grupul "Statul Islamic"revendică responsabilitatea pentru atac. SUA, Germania, Franța, India, UE, ONU și alțte state sau organizaţii internaţionale condamnă atacul terorist.
Liderii mondiali condamnă atacul
Liderii mondiali au transmis condoleanţe poporului rus sau liderului de la Kremlin.
Președintele chinez Xi Jinping "a condamnat cu fermitate" atacul și și-a transmis condoleanțele lui Putin.
Xi a subliniat că "ţara sa se opune oricărei forme de terorism, condamnă ferm atacul armat și susține decis eforturile guvernului rus de a-și apăra securitatea și stabilitatea națională", după cum au anunţat organele de presă de stat chineze.
Casa Albă a transmis de asemenea, condoleanțele victimelor "teribilului atac".
"Gândurile noastre sunt alături de victimele acestui teribil atac armat", a declarat purtătorul de cuvânt al Consiliului de Securitate Națională, John Kirby, reporterilor. "Imaginile sunt înfiorătoare și greu de privit."
Prim-ministrul indian Narendra Modi a denunțat "hidosul atac terorist".
India este solidară cu guvernul și poporul Federației Ruse în această oră de doliu", a spus el pe rețelele sociale.
Între timp, Uniunea Europeană a declarat că este "șocată și uluită" de atacul din Moscova.
Președintele francez Emmanuel Macron "a condamnat ferm" atacul în timp ce prim-ministrul italian Giorgia Meloni a numit atacul un "act odios de terorism" și și-a oferit "solidaritatea deplină cu persoanele afectate și familiile victimelor".
Ministerul de Externe al Germaniei a transmis, de asemenea, condoleanțe și a cerut o investigație.
"Imaginile teribilului atac asupra oamenilor nevinovați din sala de spectacole Crocus, de lângă Moscova, sunt îngrozitoare. Contextul trebuie investigat rapid", a spus el.
Ce știm până acum
Cel puțin 80 de persoane au fost ucise, printre victime se numără şi copii, și peste 145 au fost rănite în atacul de la sala de concerte Crocus, la vest de Moscova.
Imaginile arată atacatorii purtând uniforme de camuflaj și deschizând focul asupra spectatorilor din sală.
Maria Zakharova, purtătorul de cuvânt al Ministerului rus de Externe, a descris atentatul ca fiind un "atac terorist sângeros" pe care întreaga lume ar trebui să-l condamne.
Așa-numitul "Stat Islamic" a revendicat responsabilitatea pentru atac, a declarat agenția Amaq a grupului pe Telegram.
Autoritățile ruse au declanşat imediat o investigaţie, în paralel cu acţiunile de identificare a autorilor.
"Unitățile speciale ale Gărzii Federale Ruse lucrează la locul atacului terorist de la sala de concerte Crocus. Se desfășoară acţiunile de căutare a atacatorilor și cetățenii sunt evacuați din clădire", a anunţat Garda Federală a Rusiei, la puţin timp după atentat.
Purtătorul de cuvânt al Kremlinului, Dmitri Peskov, a declarat că președintele rus Vladimir Putin primește actualizări regulate cu privire la atacul, exploziile și incendiul ulterior de la Crocus, sala de spectacole aflată la vest de Moscova.
ak / ics (reuters, afp, ap, dpa)